LITVA RESPUBLIKASI BILAN IQTISODIY HAMKORLIKNI YaNADA RIVOJLANTIRISh ChORA-TADBIRLARI TO‘G‘RISIDA

Litva Respublikasi bilan savdo-iqtisodiy va investitsiya hamkorligini yanada chuqurlashtirish, O‘zbekiston Respublikasi Prezidentining 2002-yil 23—25-sentabrda Litva Respublikasiga rasmiy tashrifi davomida erishilgan ahdlashuvlarni amalga oshirish maqsadida Vazirlar Mahkamasi qaror qiladi:
 1. O‘zbekiston Respublikasi Tashqi ishlar vazirligi, Tashqi iqtisodiy aloqalar vazirligi, Oliy va o‘rta maxsus ta’lim vazirligi, Davlat bojxona qo‘mitasi, boshqa manfaatdor vazirliklar va idoralar O‘zbekiston Respublikasi Prezidentining Litva Respublikasiga rasmiy tashrifi davomida imzolangan 1-ilovaga muvofiq hujjatlar amalga oshirilishi ustidan muntazam monitoring va nazorat o‘rnatsinlar. 
 2. Litva Respublikasi bilan iqtisodiy hamkorlikni rivojlantirish va savdo aylanmasini yanada ko‘paytirish chora-tadbirlari dasturi 2-ilovaga* muvofiq tasdiqlansin.
 Quyidagilar Litva Respublikasi bilan investitsiya hamkorligining ustuvor yo‘nalishlari hisoblansin:
 mahalliy xomashyo chuqur ishlanishi, qayta ishlash tarmoqlarining eksport salohiyati oshirilishi ta’minlangan holda respublika yengil va oziq-ovqat sanoati korxonalarini zamonaviylashtirish;
 qurilish materiallari va xalq iste’mol tovarlari ishlab chiqarishni, mebel sanoatini rivojlantirish;
 qishloq xo‘jaligi mahsulotlari yetishtirish va ularni qayta ishlash;
 transport infratuzilmasini takomillashtirish;
 ishlab chiqarish kooperatsiyasini rivojlantirish va mamlakatimiz mahsulotlarini eksportga yetkazib berishni ko‘paytirish shartlarida Litva Respublikasida qo‘shma korxonalar tashkil etilishiga to‘g‘ridan to‘g‘riinvestitsiyalar qo‘yish.
 3. Vazirlar Mahkamasining Tashqi iqtisodiy aloqalar va xorijiy investitsiyalar departamenti, O‘zbekiston Respublikasi Makroiqtisodiyot va statistika vazirligi, Tashqi iqtisodiy aloqalar vazirligi manfaatdor vazirliklar va idoralar bilan birgalikda 3-ilovaga* muvofiq loyihalar ishlab chiqilishi va ularning ekspertizadan o‘tkazilishi tashkil etilishini, shuningdek kichik va o‘rta biznesni rivojlantirishni qo‘llab-quvvatlash uchun jalb etiladigan kredit liniyalari doirasida ularni mablag‘ bilan ta’minlash manbalari aniqlanishini ta’minlasinlar.
 4. Mazkur qarorning bajarilishini nazorat qilish O‘zbekiston Respublikasining Bosh vaziri O‘.T.Sultonov zimmasiga yuklansin.
 1. O‘zbekiston Respublikasi bilan Litva Respublikasi o‘rtasida davlatlararo munosabatlar, do‘stlik va hamkorlik asoslari to‘g‘risida shartnoma (Vilnyus, 2002-yil 24-sentabr).
 2. O‘zbekiston Respublikasi Tashqi ishlar vazirligi va Litva Respublikasi Tashqi ishlar vazirligi o‘rtasida hamkorlik to‘g‘risida protokol (Vilnyus, 2002-yil 24-sentabr).
 3. O‘zbekiston Respublikasi Davlat bojxona qo‘mitasi va Litva Respublikasi Moliya vazirligi huzuridagi Bojxona departamenti o‘rtasida qurol-yarog‘, o‘q-dorilar, portlovchi moddalar, giyohvandlik vositalari va psixotrop moddalarning noqonuniy aylanishiga qarshi kurash bo‘yicha hamkorlik to‘g‘risida bitim (Vilnyus, 2002-yil 24-sentabr).
 4. O‘zbekiston Respublikasi Milliy universiteti va Vilnyus universiteti o‘rtasida hamkorlik to‘g‘risida shartnoma (Vilnyus, 2002-yil 24-sentabr).